Ambasadori (album)
"Ambasadori" jest drugi kompilacijski album sarajevske pop-rok grupe Ambasadori. Objavila ga je na kaseti izdavačka kuća Diskoton 1978. Na albumu se nalazi deset pjesama, koje su snimljene i objavljene na njihovim singl-pločama između 1976-1978. Muziku, tekstove i aranžmane napisali su bas-gitarist Enes Bajramović, gitarist i vođa Ambasadora Slobodan Vujović. Osim njih, tu su i tekstopisci i kompozitori iz drugih nekadašnjih jugoslavenskih muzičkih središta: Ranko Boban, Ranko Stanković, Valerijan Žujo, Slobodan Đurasović, Ivica Fleš, Nenad Vilović. Ovim kompilacijskim albumom Ambasadori su predstavili svojoj slušalačkoj publici pregled pop i šlager pjesama koje su izvodili na festivalima Vaš šlager sezone, Opatijski festival i na redovnim koncertime. Pjevački i izvođački kvalitet ovog sastava svrstao ih je (zajedno s Indexima i Bijelim dugmetom) u sam vrh tadašnje sarajevske pop-rok scene iz sredine 1970-ih.